૧૯૫૬માં ઈન્દુલાલ યાજ્ઞિકે જે જમીન પરથી મહાગુજરાત આંદોલનનાં મંડાણ કર્યાં અને જ્યાંથી ગુજરાતની નીંવ નંખાઈ તેવા દક્ષિણ ગુજરાતના વાંકલ અને તેની આસપાસનાં ૧૭૦ જેટલાં ગામો ગુજરાતની સ્થાપનાને છ દાયકા થવા છતાં પાણી જેવી મહત્ત્વની સુવિધા માટે ટળવળે છે. દક્ષિણ ગુજરાતના ચાર તાલુકાઓ માંગરોળ, માંડવી, નેત્રંગ અને ઉમરપાડાની એક તરફ નર્મદા વહે છે, તો બીજી તરફે તાપી. છતાં અહીં પિયત તો ઠીક પીવાના પાણીના સાંસા છે. ૧૯૯૮માં આ વિસ્તારના આદિવાસી ખેડૂતોએ પાણી માટે આંદોલન શરૂ કર્યું હતું. તેને પણ અઢાર વર્ષ વીત્યાં હોવા છતાં સરકારને આ સમસ્યા ઉકેલવામાં કોઈ રસ ન હોવાનું જણાઈ રહ્યું છે.